Do They Know It's Christmas?

«Do They Know It's Christmas?» er ein song skriven av Bob Geldof og Midge Uresom blei spelt inn, produsert og miksa i løpet av 24 timar den 25. november 1984, då dei fekk eit døgns gratis studiotid denne dagen. Songen blei gitt ut som singel med Band Aid 3. desember 1984. Han er seinare gitt ut i fleire versjonar. Geldof skreiv i hovudsak teksten, medan Ure laga musikken og stod for korarrangementet. Ure var også produsent.

 Formål 
Geldof tok initiativ til å laga songen etter at han hadde han hadde sett ein dokumentarfilm av Michael Buerk om svoltkatastrofen i Etiopia på BBC. Han tok kontakt med Ure frå Ultravox, og dei skreiv songen saman på svært kort tid. Formålet med utgjevinga var å samla inn pengar, men særleg å få svoltkatastrofen i Etiopia, som på dette tidspunktet hadde gått føre seg i tre år utan internasjonal merksemd, på den internasjonale dagsordenen. Dette lykkast dei med. Som andre julesongar blir han henta fram igjen i førjulstider, og allereie året etter vende songen tilbake til dei britiske hitlistene og fekk ei plassering på tredjeplassen veka etter jula 1985.

Ein ny versjon frå november 2004, produsert ved 20-årsjubileet til den fyrste innspelinga, nådde også førsteplassen på hitlistene dette året. 

Dagen etter utgjevinga i 1984 var Geldof på frukostsendinga til BBC og lova at kvar penny av salet skulle gå til dei svoltramma. Dette førte til ein konflikt med dei britiske styresmaktene, då dei nekta å gi frå seg omsetningsskatten VAT på salet av singelen. Geldof utfordra statsminister Margaret Thatcher direkte, og etter ein offentleg polemikk og under press frå den offentlege opinionen måtte regjeringa gje seg og gav avgiftspengane tilbake til formålet.

 Musikken 
Songen består av to delar, ein versedel og ein overgang, der dei enkelte kormedlemmene song kvar si strofe, og eit refreng i form at to repeterande strofer med heile ensemblet. Kordelen la Ure på rett før innspelinga, og i stilen er denne svært lik mykje av det han laga med Ultravox, som «Hymn» frå to år tidlegare. Musikken er kjenneteikna av markert bruk av trommer, mellom anna spelt av Phil Collins. Han er elles hovudsakleg basert på synthesizer, og har klare element frå new romantic-sjangeren.

Songen blei ein kjempehit, og selde ein million eksemplar allereie første veka. Han låg øvst på dei britiske hitlistene i fire veker.

 Tekst 
Temaet i songen er at medan ein i dei rike landa i vesten feirar jul og koser seg, døyr det medmenneske i svoltkatastrofar andre stader, i dette høvet i Etiopia. 

Bono var i utgangspunktet lite glad for strofa han song, «Tonight thank God it's them instead of you.». Seinare måtte han medgi at det var ei smertefull sanning i ho, at medan ein kan føla med og få skuldkjensle av lidinga til andre, er ein likevel ikkje i stand til å ta inn over seg lidinga deira. Geldof sin tanke bak strofa var at ein må vera takksam for at sine eigne kjære ikkje er i den situasjonen som dei naudlidande er. Ure tok opp denne strofa i same oktav som resten av songen, men Bono song han ein oktav opp då det vart hans tur til opptak, og det får ein verknaden av eit element av desperasjon i framføringa. Det blei med dette eine opptaket.

 Deltakarar 

 Adam Clayton (U2)
 Phil Collins (Genesis, solo)
 Bob Geldof (Boomtown Rats)
 Steve Norman (Spandau Ballet)
 Chris Cross (Ultravox)
 John Taylor (Duran Duran)
 Paul Young
 Tony Hadley (Spandau Ballet)
 Glenn Gregory (Heaven 17)
 Simon Le Bon (Duran Duran)
 Simon Crowe (Boomtown Rats)
 Marilyn
 Keren Woodward (Bananarama)
 Martin Kemp (Spandau Ballet)
 Jody Watley (Shalamar)
 Bono (U2)
 Paul Weller (The Style Council)
 James «J.T.» Taylor (Kool & The Gang)
 George Michael (Wham!)
 Midge Ure (Ultravox)
 Martyn Ware (Heaven 17)
 John Keeble (Spandau Ballet)
 Gary Kemp (Spandau Ballet)
 Roger Taylor (Duran Duran)
 Sarah Dallin (Bananarama)
 Siobhan Fahey (Bananarama)
 Pete Briquette (Boomtown Rats)
 Francis Rossi  (Status Quo)
 Robert «Kool» Bell (Kool & The Gang)
 Dennis J. T. Thomas (Kool & The Gang)
 Andy Taylor (Duran Duran)
 Jon Moss (Culture Club)
 Sting (tidligere The Police)
 Rick Parfitt (Status Quo)
 Nick Rhodes (Duran Duran)
 Johnny Fingers (Boomtown Rats)
 David Bowie
 Boy George (Culture Club)
 Holly Johnson (Frankie Goes to Hollywood)
 Paul McCartney (tidlegare The Beatles)
 Stuart Adamson (Big Country)
 Bruce Watson (Big Country)
 Tony Butler (Big Country)
 Mark Brzezicki (Big Country)

 Sjå òg 

 Band Aid
 Live Aid
 Live 8

Kjelder

Denne artikkelen bygger på «Do They Know It's Christmas?» frå ,  den 22. desember 2023.  

Kategori:Songar frå 1984
Kategori:Julesongar